Jon Retkliff - AQSh Milliy razvedka idorasining yangi rahbari 
Jon Retkliff prezidentga emas, davlatga va uning xavfsizligi yo'lida xizmat qilishga so'z berdi. 
Oq uy Retkliffning ish boshlashini buyuk qadam deya izohlab, yangi direktorning ushbu so'zlariga urg'u bergan: AQSh razvedka bobida eng kuchli tizimga ega va shunday bo'lib qoladi. Retkliff deydiki, uning birlamchi maqsadi har kuni prezident va butun hukumatni ishonchli, tezkor, zarur va xolis maxfiy ma'lumotlar bilan ta'minlashdir. "Amerika xalqi har bir sohada eng aniq informatsiyaga ega bo'lishi lozim", - deydi Retkliff koronavirus va boshqa dolzarb masalalarda razvedka oqsadi, degan tanqidlarga javob berar ekan. Xitoy va Rossiya xatti-harakatlarini, shuningdek, yadroviy qurollanishga intilishni nazorat qilish, deydi rasmiy, uning idorasi uchun asosiy vazifalardir. Biroq demokrat senator Ron Uayden nazarida Retkliff xalqqa emas, prezidentga xizmat qilishga bel bog'lagan. “Bu odam razvedka tizimini boshqarishga loyiq emas. Tajriba va uquvi oz. Lekin Senat lideri Mitch Makkonnell demokratik manfaatimizni chetga surib, uni bu lavozimga qo'yish uchun qo'ldan kelganini qildi", - deydi Uayden. Retkliff huquqshunos, uzoq yillar advokatlik qilgan. Texas shtatidan Kongressga saylangach, olti oy davomida Vakillar palatasining Razvedka qo'mitasi a'zosi bo'lgan. Respublikachi senator Marko Rubio fikricha, Retkliff bu ishni bemalol eplaydi va kutilganidan ham qattiqroq ishlashga moyil. 2016-yilgi prezident saylovlarida Rossiya aralashi tekshirilganida Trampni quvvatlagani uchun Retklliffga boshidan oz ishonch bildirildi. AQSh razvedka tizimi islohotlarga muhtoj bir paytda "zaif nomzod ko'rsatildi" degan qarshilik oxirgi fursatgacha tinmadi. Lekin oxir oqibatda Retfliff aksariyat senatorlarning ovozini oldi.